C 247/26
HU
Az Európai Unió Hivatalos Lapja
2022.6.29.
A gyártóknak túl kell lépniük azon, amit ők maguk a termék rendeltetésszerű felhasználásának tekintenek, magukat az adott termék átlagos felhasználójának helyébe kell képzelniük, és ily módon kell megállapítaniuk, hogy a felhasználók észszerűen hogyan kívánhatják felhasználni a terméket (78).
A kültéri használatra szánt termékek esetében azt is mérlegelniük kell, hogy az EU-ban a változó éghajlatra vonatkozó előrejelzések hogyan befolyásolják a termék biztonságosságát és teljesítményét a használat során.
Mivel az éghajlat már most is változik, felül kell vizsgálni a múltbeli megfigyeléseken és teljesítményen alapuló idejétmúlt feltételezéseket.
Ha a termék jellemző élettartama meghaladja az 5 évet, a gyártók számára érdemes lehet a középtávon várható szélsőségesebb körülményekre is felkészíteni azt (79).
Fontos továbbá, hogy a piacfelügyeleti hatóságok észben tartsák, hogy nem minden kockázatot lehet a terméktervezéssel megelőzni.
A tervezett felhasználók felügyeletét és támogatását az észszerűen előrelátható feltételek részének kell tekinteni.
Például egyes professzionális szerszámgépeket átlagosan felkészült és képzett munkavállalók általi, a munkaadó felügyelete mellett történő felhasználásra szántak; a gyártó nem vonható felelősségre, ha e szerszámgépeket a forgalmazó vagy harmadik félként eljáró szolgáltató bérbe adja felkészületlen és képzetlen felhasználók részére.
Mindenesetre a gyártó nem köteles előre látni, hogy a felhasználók nem tartják be a termék használatának törvényes feltételeit.
2.9.
Területi hatály (EGT-tag EFTA-államok, Tengerentúli Országok és Területek [TOT], Törökország)
–
Az uniós harmonizációs jogszabályok az EU tagállamaira és bizonyos európai területekre vonatkoznak, az érintett tagállamok csatlakozási szerződésében meghatározott rendelkezések érvényesítéséhez szükséges mértékben.
–
Az Európai Gazdasági Térségről szóló megállapodás az Európai Unió, valamint Izland, Liechtenstein és Norvégia között jött létre.
A megállapodás a belső piacot kiterjeszti e három EFTA-államra – közismert nevükön ezek az EGT-tag EFTA-államok.
–
Az EU és Törökország közötti vámunió-megállapodás célja a termékeknek az EU és Törökország közötti szabad mozgásának biztosítása, ennek érdekében megszűnnek a termékekre vonatkozó behozatali ellenőrzések az EU és Törökország határán.
–
Az Egyesült Királyság EU-ból való kilépéséről szóló megállapodáshoz csatolt, Írországról és Észak-Írországról szóló jegyzőkönyv egyes uniós termékjogszabályok alkalmazását Észak-Írországra is kiterjeszti.
2.9.1.
Tagállamok, valamint a tengerentúli országok és területek
Az EUMSZ 114.
és 115. cikkével összhangban elfogadott, az árukra vonatkozó uniós harmonizációs jogszabályok célja az áruk belső piacának létrehozása és működtetése.
Következésképpen az uniós harmonizációs jogszabályokat nem lehet elválasztani a Szerződésnek az áruk szabad mozgására vonatkozó rendelkezéseitől, az uniós harmonizációs jogszabályok területi hatályának egyeznie kell az EUMSZ 30., valamint 34–36. cikkének területi hatályával.
Az EUMSZ 355. cikke értelmében és az Európai Uniót létrehozó szerződés (EUSZ) 52. cikkével összefüggésben a Szerződés, következésképpen az uniós harmonizációs jogszabályok az Európai Unió valamennyi tagállamára vonatkoznak.
Az EUMSZ 355. cikkének (1) bekezdése értelmében vonatkoznak továbbá a következő területekre is: Guadeloupe, Francia Guyana, Martinique, Réunion, Mayotte, Saint-Martin, az Azori-szigetek, Madeira és a Kanári-szigetek.
Az EUMSZ 114.
és 115. cikke alapján elfogadott, termékekkel kapcsolatos harmonizációs jogszabályok vonatkoznak továbbá egyes európai területekre a vonatkozó csatlakozási szerződésben megállapított rendelkezések érvényességének biztosításához szükséges mértékben.
(78) Előfordulhat továbbá, hogy a kizárólag szakemberek általi használatra tervezett és szánt eszközt végül nem csak szakemberek használják; következésképpen a tervezés során és a mellékelt használati utasításban ezt a lehetőséget is figyelembe kell venni.
(79) A termékek éghajlatváltozási rezilienciavizsgálatához a gyártók és a szabványalkotók az ISO:EN 14091 szabványban, a CEN 32. útmutatójában és a „Technikai iránymutatás az infrastruktúra éghajlatváltozási rezilienciavizsgálatáról a 2021–2027 közötti időszakban” című bizottsági közleményben (2021/C 373/01) találhatnak útmutatást.
Bár ezek a dokumentumok az infrastruktúrának és a szervezeteknek az éghajlatváltozás hatásaival szembeni rezilienciájára irányulnak, a sebezhetőség és a kockázatértékelés elvei, valamint a reziliencia növelésére szolgáló módszerek a termékekre is alkalmazhatók.